Talle kunstenaars by Afrikaanse fees in Nederland‘n Toneel uit “My naam is Ellen Pakkies” met Vinette Ebrahim en Christo Davids Van Coke Kartel, Jack Parow, Karin Hougaard, Etienne van Heerden, David Kramer, Emo Adams, Gert Vlok Nel, die Radio Kalahari Orkes, Antjie Krog en Marita van der Vyver is maar ŉ paar van die name wat aan die Festival voor het Afrikaans van 13 tot 16 Junie in Nederland gaan deelneem. Die finale program vir dié fees, wat vir die tweede keer aangebied word, is pas bekend gemaak. Die eerste Festival voor het Afrikaans, wat in 2011 aangebied is, was baie suksesvol en al 2 000 kaartjies is uitverkoop. Die fees word hierdie jaar op 13 Junie in De Melkweg in Amsterdam aangebied en van 14 – 16 Junie in die Theater aan het Spui in Den Haag. Van die voorste Afrikaanse musikante, digters, skrywers en akteurs gaan by die fees optree. “Sowat 700 van die 2 500 kaartjies wat beskikbaar gestel is, is reeds verkoop,” het Joris Cornelissen, feesdirekteur, gesê. Karin Hougaard, Etienne van Heerden, David Kramer, Emo Adams, Gert Vlok Nel en die Radio Kalahari Orkes is die Vrydagaand te sien. Antjie Krog en Marita van der Vyver sal Saterdag boekvoorlesings doen. Het leven van Adam Small word Saterdagoggend vertoon en Die Wonderwerker, Katinka Heyns se rolprent oor Eugène Marais is Saterdagmiddag te sien. Die bekroonde toneelstuk, My naam is Ellen Pakkies, word ook Saterdag opgevoer. Verraaiers word Sondagmiddag vertoon. Die volledige program is hier beskikbaar. Kaartjies is hier en hier beskikbaar.